10 हजार बसों में कैमरे और जीपीएस से सफर होगा सुरक्षित
यात्रियों के सुरक्षित सफर के लिए प्रदेश की 10 हजार यात्री बसों में सीसीटीवी कैमरे व जीपीएस डिवाइस लगाए जाएंगे। इसके जरिए परिवहन विभाग एक कंट्रोल रूम से ही इन बसों पर नजर रखेगा। साथ ही ओवरलोडिंग, ओवर स्पीड, एक ही ड्राइवर से ज्यादा ड्राइविंग, मार्ग बदलकर चलने या ना चलने जैसी समस्याओं पर भी विभाग कंट्रोल रूम में बैठकर ही कार्रवाई कर सकेगा। वहीं यात्रियों को बसों में पैनिक बटन की सुविधा भी दी जाएगी, ताकि तुरंत सहायता पा सकें। परिवहन मंत्री और परिवहन आयुक्त ने इसे मंजूरी दे दी है। इंदौर आरटीओ ने योजना का विस्तृत प्रस्ताव बनाकर परिवहन मुख्यालय भेजा है।
लगातार बढ़ रहे बस हादसों को देखते हुए हाल ही में परिवहन मंत्री भूपेंद्र सिंह और परिवहन आयुक्त डॉ. शैलेंद्र श्रीवास्तव ने परिवहन अफसरों की बैठक ली थी। इसमें सामने आया कि हादसों का कारण ड्राइवरों को तय समय से ज्यादा ड्राइविंग कराना, तेज गति से बस चलाना, ओवरलोडिंग करना, रूट बदलकर बस चलाना है। इन अनियमितताओं पर रोक लगाने के लिए बसों की मॉनिटरिंग का सुझाव आया। इस पर मंत्री और आयुक्त ने बसों को जीपीएस से जोड़ने की बात कही। इंदौर आरटीओ डॉ. एमपी सिंह ने इससे जुड़े प्रमुख सुझाव दिए थे, जिस पर मंत्री व आयुक्त ने मंजूरी देते हुए विस्तृत प्रस्ताव बनाने के निर्देश दिए थे। आरटीओ सिंह ने बताया कि मंत्री और आयुक्त के आदेशानुसार प्रस्ताव बनाकर मुख्यालय भेज दिया है।
दो तरह से लागू हो सकती है व्यवस्था
आरटीओ ने बताया कि इस योजना को लागू करने के लिए शुरुआत में करीब 10 करोड़ रुपए का खर्च होगा। शासन इसे खुद स्थापित कर सकता है या यह डिवाइस लगवाने के लिए बस संचालकों को निर्देशित किया जा सकता है और इन पर मॉनिटरिंग शासन कर सकता है। अगर शासन इस खर्च की भरपाई करना चाहता है तो इसके लिए भी प्रस्ताव में जानकारी दी गई है। दरअसल बसों के स्पेयर टैक्स के रूप में अभी 180 रुपए प्रति सीट प्रति माह लिए जाते हैं, इसमें सिर्फ 10 रुपए की बढ़ोतरी करने पर शासन को हर साल करीब पांच करोड़ की अतिरिक्त आय होगी और दो साल में खर्च की भरपाई हो जाएगी। दोनों ही व्यवस्थाओं में से शासन जिसे पसंद करेगा उसके आधार पर जल्द टेंडर जारी किए जाएंगे।
इस तरह काम करेगा सिस्टम
सभी बसों में एडवांस जीपीएस कैमरे और जीपीएस सिस्टम लगाए जाएंगे। इन्हें भोपाल या इंदौर में एक सेंट्रल कंट्रोल रूम से जोड़ा जाएगा।
परमिट और रूट की जानकारी फीड की जाएगी, जिससे बस मार्ग बदलकर नहीं चल सकेगी। परमिट या टैक्स अवधि खत्म होने पर भी पता चलेगा।
ओवर स्पीडिंग पर रोक लगेगी। बस के अंदर लगा कैमरा बताएगा कि ड्राइवर ने कितने समय बस चलाई।
पैनिक बटन से मिलेगी मदद
बसों में यात्री सुरक्षा के लिए पैनिक बटन भी लगाया जाएगा। यात्री जब भी इस बटन को दबाएंगे। इसकी सूचना सीधे कंट्रोल रूम पहुंचेगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva